LUNES. Sinapak ti simrek nupay alas nuebe ti klasek. Deadline ngamin ti project dagiti ubbing. Isu laengen ti kurang iti recordko. Naalakon ti percentage dagiti quizzes, recitation, attendance, assignment, experiment ken periodical examda. Awan unit ti Physics. Apaman a mairekordko ti projectda, ti laengen mangsuma ken mangi-range ti aramidek ket addanton gradoda.
Iti panangad-adalko iti partial total a nakompiutko, pattapattak nga adu ti di pumasa. Nasurok ngata a sangapulo!
Nagdiretsuak ti nagsurat iti blackboard ti IV Gold ken IV Peace idi makasangpetak iti pagadalan. Imbagak nga urayek dagiti projectda iti office. Isu pay a matsekko no adda dagus agisubmitir.
Madama ti panagtsekko kadagiti project idi ibaga ni Sir Johmar a papaayabannak ti prinsipal iti opisinana. Ania man ngatan ti basolko? nakunak iti nakemko. No ngamin paayabannaka iti opisinana, namnamaem nga adda dina kayat nga inaramidmo. Diak pay napuotan a nagpaayab tapno dayawenna ti adda iti babaenna a nakaaramid iti pakaidayawan ti pagadalan. No adda bilinna, umayna lattan ibaga iti officemi. Makaammokan no awanka ta nairana nga adda klasem. Naimbag la ketdin ta adda da Ma’am Cardenas ken Sir Johmar a kasunguak ta agbibinnagakami iti impormasion tapno awan met ti maud-udi kadakami a puon ti pakaung-ungtan no dadduma.
‘Pinaayabandak kano, Ma’am?” kinunak a dagus apaman a nakastrekak iti opisina ti prinsipalmi.
Nagtalangkiaw nga immuna sakbay a pinerrengnak. “’Da la koma kayatko a penken kenka,” kinunana. “Maipanggep daytoy iti grado ni Kathy.” Ti adalak iti IV Gold ti kayatna a sawen. “Agpayso kadi a below 85 itay third grading?”
Nagtung-edak.
“Ta apay?” immulagatna. “Ti amok ket 87na idi second grading. Kasano a bimmaba ket adda met ulo ‘diay ubing?”
“Isu met ti rimmuar iti computationko, Ma’am?”
“Ammom kadi no ania ti kayat a sawen dayta?”
Nagtung-edak manen. Segun iti memorandum wenno memo, ti ubing nga aggrado iti nababbaba ngem 85 iti uray ania man a subject ket automatic a di makastrek iti honor roll.
“Dimo laengen inikkan iti konsiderasion!” nadagsen a timekna. “Nagadu a dayaw ti impaayna iti pagadalantayo. Mano a dance contest ti nakisalipanna a nangitag-ayanna iti nagan ti schooltayo! Sa ita, nakababbaba iti subjectmo?” Kasla kayatnak a kilawen iti panangkusilapna kaniak.
“Ma’am?”
“Ania laengen ti kunaen ti lolana a mangtartaraken kenkuana? Awanantayo iti puso?”
Am-ammok la unay ti lola ni Kathy. Kukua daytoy ti kadakkelan a pagdaitan ditoy ilimi. Adu a diskuento ti impaayna kadagiti ubbingmi a nagpadait kadakuada iti para ti PEda. Manangisagut pay.
“Ta ania ngamin ti napasamak iti gradona?” Napasennaayak iti nauneg.
“Kasano met, Ma’am,” kinunak, “ket di met nagipasa iti experimentna. Blanko pay ti assignmentna.”
“Ngem segun kenkuana, saan kano a nagipasa iti experiment ta ti ammoda ket exemptedda ta nairana a praktisda idi ageksperimentkayo!”
“Nalawag ti imbagak kadakuada idi pay laeng rugrugi ti klasemi, Ma’am,” impalawagko. “Kinunak a no mairana nga adda dar-ayanda a contest kadagiti sabsabali nga ili ket nag-quizkami, ti highest score dagiti mabati ti maited kadakuada. Kasta met iti assignment. Ngem no praktisda met laeng ditoy uneg ti pagadalan, iti laeng quiz nga exemptedda. Masapul nga agipasada met laeng iti assignment wenno experiment.”
“Inikkam koma ngarud, a, ida iti tiansada, Sir Matias!”
“Dua lawas ti intedko, Ma’am, ngem natangken ti uloda,” kinunak a dagiti pito a kameng ti Terpsichorean Group a pakaibilangan ni Kathy ti kayatko a sawen. “Ngem dida met nagipasa wenno immasideg la koma tapno iwanwanko ida iti aramidenda!”
“Naingetka unay!”
“Saan, Ma’am. Kayatko laeng a mulien ida tapno agbalinda a responsible. Ken maysa, Ma’am, malagipko, adda met impasa ‘diay maysa kaduada.”
“Wen, a, ta adda kano nabagina a kopia ti experiment.”
Nagkubuar ti unegko. Al-alaenna ni Kathy!
“Lunes idi itedko ti kopia ti experimentda, Ma’am.”
Nawarasanda amin. Ngem dimi natuloy ti nageksperimento ta isu met daydi isasangbay ti maysa nga unibersidad idiay siudad nga immay nagkampania iti agenrol iti eskuelada. Naglektiurkami iti Martes ta di agkanay ti maysa nga oras para iti experiment isu a Mierkolesen idi ituloymi. MW ti aldaw a dua nga oras ti Physics.
“Husto a rugianmi ti experiment idi dumteng ti grupo da Kathy, Ma’am. Pinagulimekko ida ta umarimbangawda a simmangpet. Imbagak nga iruarda ti kopiada iti experiment ngem inrasonda a nabatida. Intedko ngarud ti original kadakuada tapno ipa-xeroxda. Ti yanna nga adat, didak tinungpal. Napanda ketdi nagpaing dita bahay-kubo dita likud ket namrayanda ti naginana. Inkalukag diay maysa ti bagina. Sinolona ti napan nagpa-photo copy. Nakamakamna ti experimentmi.” Urayak la napaksuyan a nagpalawag.
Nabayag sa nakauni ti prinsipal. “Can’t you re-compute the grade of Kathy?” dineretsanak. “Kababain ken ni Baket Bining,” ti lola ni Kathy ti kayatna a sawen.
“Ladingitek, Ma’am,” kinunak; addaan tibker.
“Uray ikkam lattan iti special projectna tapno awan masao dagiti kaadalanna.”
“Naladawen ti amin, Ma’am. Ngannganik payen malpas ti final gradesda.”
“Even though I am begging you?”
“Ma’am?”
“Please.” Anian. “Please.”
“Panunotek, Ma’am,” kinunak laengen tapno malpasen ti saritaan. Ngem iti unegko, nungka a patgak ti kiddawna! Ania, nalakaak laeng a kasarsarita? Anianto laengen ti kunaen dagiti adalak a makaammon iti grado ni Kathy? Nagatangak? Saan pay laeng!
Agtatapaw ti riknak a rimmuar iti opisina ti prinsipal. Diak payen tinaliaw ti sarming iti ridaw. Ammok lattan a nakalablabbasit ti rupak ta nakabarbara ti panagriknak.
Nagawidakon kalpasan a naidalimanekko dagiti naipasa a project. Agtsekak laengen iti balay ngem ti makitkitak ti prinsipal! Impamaysak ti nagtsek apaman a nakagtengak iti pagtaenganmi. Karabiyanna, nagkompiutakon iti grado. Pudno ti pattapattak: nasurok a sangapulo dagiti na-failed. Disisaisda!
“Kasano ngaruden dagita?” inamad ni baket idi makitana dagiti remarks iti class recordko. Ubbana ni Jethro, ti aguppat a bulanna nga ubingmi, bayat a kankantaanna iti Dungdungnguenkanto.
“Agdobleda, a, nga ag-fourth year, Baket,” kinunak.
“Ta apay?”
“Two units ti Physics, Baket, ket umanayen dayta a mangigawid iti panagturposda.” (maituloyto)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn knc_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn knc_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn